Чрез

Председателя на Народното събрание

Г-жа Цецка Цачева

До

г-н Вежди Рашидов

Министър на културата

В Ъ П Р О С

от проф. д-р Вили Лилков народен представител от ПГ на

Реформаторския блок

На основание чл. 90, ал. 1 от Конституцията на Република България и чл. 92 от Правилника за организацията и дейността на Народното събрание, внасям въпрос

Относно: Античната улица до Западната порта на древна Сердика,

която е превърната в паркинг

Уважаеми господин Министър,

При изграждане на метростанция „Сердика“ (първи етап) бе открита антична улица в близост до Западната порта на древна Сердика, която води от Ларгото към средновековната черква „Св. Спас“ и е вградена в основите на централната сграда на „Уникредит Булбанк“. Археологическите находки бяха надлежно описани, опаковани и до момента, повече от 18 години, се съхраняват в склад на „Метрополитен“ ЕАД.

Улицата, която заема около 1000 кв.м., е асфалтирана и придадена към подземния паркинг с вход откъм улица „Вашингтон“, с намерението след определено време, когато приключи цялостното изграждане на метростанцията, античната улица да бъде възстановена и експонирана.

През годините бяха разработвани и обсъждани различни проекти по тази тема, дори беше направен опит Столична община да продаде улицата на инвеститор, който беше осуетен след скандал в СОС.

Тъй като от известно време се изпълнява проект по реставриране и експониране на археологически обект „Западна порта на Сердика“, а дейностите по експониране на археологическите останки от древна Сердика по протежение на Ларгото са пред приключване, считам, че е наложително да се пристъпи и към експониране на античната улица, поради което отправям към Вас следния въпрос:

* Какви са намеренията на Министерството на културата относно античната улица, която естествено свързва археологическите находки по протежение на Ларгото и Западната порта на Сердика?

София, 30. 03. 2016 г. проф. д-р Вили Лилков:

Народен представител от ПГ на РБ